Il-Kummissjoni Juncker qed tieħu t-tielet u l-aħħar sett ta' azzjonijiet li jimmodernizzaw is-sistema tat-trasport tal-Ewropa. Fid-diskors tiegħu dwar l-Istat tal-Unjoni, f'Settembru 2017, il-President Juncker stabbilixxa mira għall-UE u l-industrija tagħha biex isiru l-mexxejja dinjin fl-innovazzjoni, id-diġitalizzazzjoni u d-dekarbonizzazzjoni. Filwaqt li tibni fuq “L-Ewropa Attiva” preċedenti ta' Mejju u Novembru 2017, il-Kummissjoni Juncker illum qed tressaq it-tielet u l-aħħar sett ta' miżuri biex dan isir realtà fis-settur tal-mobilità. L-objettiv huwa li l-Ewropej kollha jkunu jistgħu jgawdu minn traffiku iktar sikur, vetturi li jniġġsu anqas u soluzzjonijiet teknoloġiċi aktar avvanzati, filwaqt li tkun sostnuta l-kompetittività tal-industrija tal-UE. Għal dan il-għan, l-inizjattivi tal-lum jinkludu politika integrata għall-futur tas-sikurezza fit-toroq b'miżuri għall-vetturi u s-sikurezza tal-infrastruttura; l-ewwel standards tas-CO2 li qatt ġew adottati għall-vetturi heavy-duty; Pjan ta' Azzjoni strateġiku għall-iżvilupp u l-manifattura ta' batteriji fl-Ewropa u strateġija li tħares 'il quddiem dwar il-mobilità konnessa u awtomatizzata. B'din it-tielet “L-Ewropa Attiva”, il-Kummissjoni qed tlesti l-aġenda ambizzjuża tagħha għall-modernizzazzjoni tal-mobilità. Il-Viċi President għall-Unjoni tal-Enerġija, Maroš Šefčovič qal: "Il-mobilità qed taqsam fruntiera teknoloġika ġdida. B'dan is-sett finali ta' proposti fil-kuntest tal-Unjoni tal-Enerġija, qed ngħinu l-industrija tagħna tibqa' fuq quddiem. Billi nipproduċu soluzzjonijiet teknoloġiċi ewlenin fuq skala kbira, inklużi batteriji sostenibbli, u nużaw infrastruttura ewlenija, aħna se nersqu eqreb lejn objettiv triplu: żero emissjonijiet, żero konġestjoni u żero inċidenti.” Il-Kummissarju għall-Azzjoni Klimatika u l-Enerġija, Miguel Arias Cañete sostna: “Is-setturi kollha għandhom jikkontribwixxu biex jintlaħqu l-impenji tagħna dwar il-klima skont il-Ftehim ta' Pariġi. Huwa għalhekk li, għall-ewwel darba, qed nipproponu standards tal-UE biex tiżdied l-effiċjenza tal-fjuwil u jitnaqqsu l-emissjonijiet minn vetturi heavy duty ġodda. Dawn l-istandards jirrappreżentaw opportunità għall-industrija Ewropea biex tikkonsolida l-pożizzjoni ta' tmexxija attwali tagħha fit-teknoloġiji innovattivi.” Il-Kummissarju għat-Trasport, Violeta Bulc qalet: “Matul is-sena li għaddiet, din il-Kummissjoni ressqet inizjattivi li jindirizzaw l-isfidi tal-lum u li jwittu t-triq għall-mobilità ta' għada. Il-miżuri tal-lum jikkostitwixxu imbuttatura finali u importanti sabiex l-Ewropej ikunu jistgħu jgawdu minn trasport sikur, nadif u intelliġenti. Qed nistieden lill-Istati Membri u lill-Parlament biex jilħqu l-livell ta' ambizzjoni tagħna.” Il-Kummissarju għas-Suq Intern, l-Industrija, l-Imprenditorija u l-SMEs, Elżbieta Bieńkowska qalet: “90% tal-inċidenti fit-toroq huma dovuti għal żbalji umani. Il-karatteristiċi ta' sikurezza obbligatorji ġodda li qed nipproponu llum se jnaqqsu n-numru ta' inċidenti u jwittu t-triq għal futur a' sewqan konness u awtomatizzat mingħajr sewwieqa.” Bl-inizjattivi tal-lum, il-Kummissjoni qed timmira li tiżgura tranżizzjoni mingħajr intoppi lejn sistema ta' mobilità sikura u nadifa kif ukoll konnessa u awtomatizzata.Permezz ta' dawn il-miżuri, il-Kummissjoni qed issawwar ukoll ambjent li jippermetti lill-kumpaniji tal-UE jipproduċu l-aqwa prodotti l-aktar nodfa u l-aktar kompetittivi. Mobilità Sikura Filwaqt li l-imwiet fit-toroq naqsu b'aktar min-nofs mill-2001 'l hawn, 25,300 persuna tilfu ħajjithom f'inċidenti fit-toroq tal-UE fl-2017 u 135,000 persuna oħra indarbu serjament. Għalhekk, il-Kummissjoni qed tieħu miżuri b'valur miżjud b'saħħtu tal-UE biex tikkontribwixxi għal toroq sikuri u għal Ewropa li tipproteġi. Il-Kummissjoni qed tipproponi li l-mudelli ġodda tal-vetturi jkunu mgħammra b'karatteristiċi avvanzati tas-sikurezza, bħal sistema avvanzata tal-ibbrejkjar ta' emerġenza u kontra l-ħruġ mill-karreġġjata għall-karozzi jew sistemi ta' detezzjoni ta' persuni bil-mixi jew ta' ċiklisti għat-trakkijiet (ara l-lista sħiħa hawnhekk). Barra minn hekk, il-Kummissjoni qed tgħin lill-Istati Membri biex jidentifikaw sistematikament partijiet perikolużi tat-toroq u biex jimmiraw aħjar l-investiment. Dawn iż-żewġ miżuri jistgħu jsalvaw sa 10,500 ħajja u jevitaw qrib 60,000 korriment serju matul l-2020-2030, u b'hekk jikkontribwixxu għall-għan fit-tul tal-UE li tersaq eqreb lejn żero mwiet u korrimenti serji sal-2050 (“Viżjoni Żero”). Mobilità Nadifa Il-Kummissjoni qed tlesti l-aġenda tagħha għal sistema ta' mobilità b'emissjonijiet baxxi billi tressaq l-ewwel standards tal-emissjonijiet tas-CO2 li qatt ġew adottati għal vetturi heavy-duty. Fl-2025, il-medja tal-emissjonijiet tas-CO2 minn trakkijiet ġodda se jkollhom ikunu 15% aktar baxxi milli fl-2019. Għall-2030, qed tiġi proposta mira ta' tnaqqis indikattiva ta' mill-anqas 30% meta mqabbla mal-2019. Dawn il-miri huma konsistenti mal-impenji tal-UE skont il-Ftehim ta' Pariġi u se jippermettu lill-kumpaniji tat-trasport – ħafna minnhom SMEs – iffrankar sinifikanti bis-saħħa ta' inqas konsum ta' fjuwil (€25,000 fuq ħames snin). Biex ikun hemm aktar tnaqqis tas-CO2, il-Kummissjoni qed tagħmilha aktar faċli biex jiġu ddisinjati trakkijiet aktar ajrudinamiċi u qed ittejjeb it-tikkettar għat-tajers. Barra minn hekk, il-Kummissjoni qed tressaq pjan ta' azzjoni komprensiv għall-batteriji li se jgħin biex tinħoloq “ekosistema” tal-batteriji kompetittiva u sostenibbli fl-Ewropa. Mobilità Konnessa u Awtomatizzata Il-karozzi u vetturi oħrajn qed isiru dejjem aktar mgħammra b'sistemi ta' assistenza għas-sewwieq, u l-vetturi awtonomi għal kollox huma tassew fil-qrib. Illum, il-Kummissjoni qed tipproponi strateġija bil-għan li l-Ewropa ssir mexxejja dinjija fis-sistemi ta' mobilità konnessa u awtomatizzata għal kollox. L-istrateġija timmira għal livell ġdid ta' kooperazzjoni bejn l-utenti tat-toroq, li potenzjalment tista' ġġib magħha benefiċċji kbar għas-sistema tal-mobilità kollha kemm hi. It-trasport ikun aktar sikur, aktar nadif, orħos u aktar aċċessibbli għall-anzjani u għal persuni b'mobilità mnaqqsa. Barra minn hekk, il-Kummissjoni qed tipproponi li tistabbilixxi ambjent totalment diġitali għall-iskambju tal-informazzjoni fit-trasport tal-merkanzija. Dan se jnaqqas il-piżijiet amministrattivi u jiffaċilita flussi ta' informazzjoni diġitali għal operazzjonijiet loġistiċi. Il-kuntest Dan it-tielet Pakkett dwar il-Mobilità jimplimenta l-istrateġija ta' politika industrijali ġdida ta' Settembru 2017 u jlesti l-proċess mibdi fl-Istrateġija għall-Mobilità b'Emissjonijiet Baxxi tal-2016 u l-pakketti preċedenti ta' L-Ewropa Attiva bejn Mejju u Novembru 2017. Dawn l-inizjattivi kollha jiffurmaw sett uniku ta' politiki konsistenti li jindirizzaw bosta aspetti interkonnessi tas-sistema ta' mobilità tagħna. Il-pakkett tal-lum jikkonsisti minn: Il-lista sħiħa ta' inizjattivi tinsab hawnhekk. Dawn huma appoġġjati minn sejħa għal proposti taħt il-Faċilità Nikkollegaw l-Ewropa b'€450 miljun disponibbli għall-appoġġ ta' proġetti fl-Istati Membri li jikkontribwixxu għas-sikurezza fit-toroq, id-diġitalizzazzjoni u l-multimodalità. Is-sejħa se tibqa' miftuħa sal-24 ta' Ottubru 2018. Għal aktar tagħrif L-Ewropa Attiva: Mistoqsijiet & Tweġibiet dwar l-inizjattivi tal-Kummissjoni Skeda informattiva: It-tiswir tal-futur tal-Mobilità Skeda informattiva: Mobilità Sikura – Ewropa li tipproteġi Skeda informattiva: Mobilità Nadifa – L-implimentazzjoni tal-Ftehim ta' Pariġi Skeda informattiva: Mobilità Konnessa u Awtomatizzata – Għal Ewropa kompetittiva Lista ta' Proposti L-Ewropa Attiva I u II L-Alleanza tal-UE għall-Batteriji Iċ-Ċentru Konġunt tar-Riċerka: Appoġġ xjentifiku għat-tielet pakkett ta' “L-Ewropa Attiva” Riżorsi awdjoviżwali: ritratti ġodda għal “Mobilità 2018”